Príloha: 
Legislatívny zámer novelizácie zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení zákona č. 37/2002 Z. z.,

1. okruh problémov : Legislatívny návrh riešenia 
osobitného vzťahu štátu ku prioritnému infraštruktúrnemu majetku v civilnom letectve.

1. alternatíva: 
V základných pojmoch v § 2 leteckého zákona sa doplnia dva pojmy obdobne dikcii § 2  zákona 278/1993 Z.z. o správe majetku štátu a dikcii § 31a zákona 213/1997 Z.z. o neziskových organizáciách poskytujúcich všeobecne prospešné služby
- majetok štátu ako veci vrátane finančných prostriedkov vo vlastníctve Slovenskej republiky, ako aj pohľadávky a iné majetkové práva a záväzky Slovenskej republiky. 
- prioritný infraštruktúrny majetok ako tá časť majetku štátu, ktorú vkladá štát ako zakladateľ do letiskovej spoločnosti a ktorá je určená výlučne na zabezpečenie verejného charakteru infraštruktúry. 

V osobitnom paragrafe sa upraví spôsob nakladania s prioritným infraštruktúrnym majetkom obdobne dikcii § 31a  zákona 213/1997 Z.z. , dikcii §13 ods. 1 zákona 278/1993 Z.z. o správe majetku štátu, dikcii §3d ods. 6 zákona 135/1961 Zb. o pozemných komunikáciách (cestný zákon) a prevzatím a upravením dikcie § 3 ods.3 a 4 zákona 278/1993 Z.z. o správe majetku štátu nasledovne :
- prioritný infraštruktúrny majetok nemožno založiť ani ho inak použiť na zabezpečenie záväzkov letiskovej spoločnosti, obchodnej spoločnosti alebo tretej osoby, nemožno ho predať, darovať ani prenechať do výpožičky. 
- prioritný infraštruktúrny majetok môže letisková spoločnosť prenechať do nájmu nájomnou zmluvou ^X) len za peňažnú odplatu. Na platnosť nájomnej zmluvy sa vyžaduje súhlas ministerstva, keď sa prenecháva nehnuteľný prioritný infraštruktúrny majetok do nájmu na čas dlhší ako päť rokov, alebo ak sa v nájomnej zmluve dohodol v prospech nájomcu právo opakovaného nájmu v súhrne na dlhší čas ako päť rokov. 
- nehnuteľný prioritný infraštruktúrny majetok je možné prenechať v nájme len na určitý čas, najviac na 30 rokov. Na takomto majetku je možné zriadiť a prevádzkovať stavby slúžiace užívateľom letísk a cestujúcej verejnosti. 
- prioritný infraštruktúrny majetok nie je predmetom likvidácie.
- k nehnuteľnostiam, ktoré sú prioritným infraštruktúrnym majetkom, vzniká v prospech štátu právo zodpovedajúce vecnému bremenu, ktoré sa zapisuje do katastra nehnuteľností. 
- prioritný infraštruktúrny majetok, ktorý neslúži a ani v budúcnosti nebude slúžiť na zabezpečenie verejného charakteru infraštruktúry môže ministerstvo po odsúhlasení Ministerstvom financií Slovenskej republiky rozhodnutím vyradiť z evidencie prioritného infraštruktúrneho majetku a zabezpečiť potrebný zápis v katastri nehnuteľností. 

- v prípade strategických záujmov štátu, v prípade opakovaného prerušenia, alebo obmedzenia prevádzky letiska leteckým úradom alebo pri strate povolenia na prevádzkovanie letiska podľa osobitného zákona ^XX) môže ministerstvo vyňať prioritný infraštruktúrny majetok z majetku letiskovej spoločnosti. 
-----------------------------------------------------------------
^X) §663 a nasl. Občianskeho zákonníka 
^XX) § 32 zákona č. 143/1998 Z.z. o civilnom letectve (letecký zákon) a o zmene a doplnení niektorých zákonov v platnom znení

2 alternatíva:
Rozšírením predmetu zákona č. 278/1993 Z. z. o správe majetku štátu v poslednom znení je možné okruh správcov majetku štátu rozšíriť aj o správu majetku štátu v podnikateľskej sfére, ktorú vykonáva správca majetku štátu a to právnická osoba, ak na základe zákona spravuje majetok štátu, 
alebo správu majetku štátu riešiť obdobne ako v osobitných zákonoch napr. zákon č. 111/1990 o štátnom podniku, alebo zákon č. 258/1993 o Železniciach SR. Kopírujúc tieto modely by potom novela leteckého zákona umožnila výkon správy majetku štátu letiskovým spoločnostiam. 

2. okruh problémov : Legislatívny návrh riešenia 
spôsobu zakladania obchodných spoločností na prevádzkovanie letísk.

Novelou leteckého zákona č. 143/1998 Z.z. sa rozšíri predmet zákona o 
úpravu podmienky založenia obchodných spoločností na prevádzkovanie verejných letísk majetkom štátu (ďalej len „letisková spoločnosť“). 

Osobitnou časťou sa navrhuje riešiť Založenie a vznik letiskovej spoločnosti. 
Paragrafovým znením sa spôsob založenia bude riešiť obdobne dikcii §2 a §10 zákona 259/2001 Z.z. o Železničnej spoločnosti, a.s.:
- Zakladateľom letiskovej spoločnosti je štát. V jeho mene koná ministerstvo, ktoré aj schvaľuje zakladateľskú listinu a stanovy letiskovej spoločnosti. Práva štátu ako akcionára vykonáva ministerstvo.
-  Založenie, vznik, postavenie a právne pomery letiskovej spoločnosti sa spravujú osobitným zákonom, ^X) ak tento zákon neustanovuje inak. Zákon č. 92/1991 Zb. o podmienkach prevodu majetku štátu na iné osoby v znení neskorších predpisov sa nepoužije. 
-----------------------------------------------------------------
^X) Obchodný zákonník. 

Predmet vkladu je možné riešiť obdobne dikcii §3 ods. 1 a 5 zákona 259/2001 Z.z. o Železničnej spoločnosti, a.s., využijúc dikciu §3 ods. 7  a 8 zákona 278/1993 zákona o správe majetku štátu:
- Na založenie letiskovej spoločnosti sa použije majetok štátu a prioritný infraštruktúrny majetok, ktorý ministerstvo rozhodnutím vyjme ku dňu vzniku letiskovej spoločnosti z majetku, ktorý má v správe príspevková organizácia Slovenská správa letísk. Zákon č. 278/1993 Z.z. o správe majetku štátu v znení neskorších predpisov sa nepoužije.
- Rozsah prioritného infraštruktúrneho majetku schváli ministerstvo pred založením letiskovej spoločnosti a po spracovaní znaleckého posudku podľa §XY. O tomto prioritnom infraštruktúrnom majetku je povinné viesť evidenciu v rozsahu a spôsobom ustanoveným osobitným predpisom. ^X) Ministerstvo je povinné zabezpečiť zápis prioritného infraštruktúrneho majetku v katastri nehnuteľností podľa osobitných predpisov. ^XX)
- Ustanovenia § 477 ods. 3 časti vety za čiarkou a § 478 Obchodného zákonníka sa nepoužijú.
-----------------------------------------------------------------
^X) Zákon č. 563/1991 Zb. o účtovníctve v znení neskorších predpisov. 
^XX) Zákon č. 265/1992 Zb. o zápisoch vlastníckych a iných vecných práv k nehnuteľnostiam.
Zákon Slovenskej národnej rady č. 266/1992 Zb. o katastri nehnuteľností v Slovenskej republike.
Vyhláška Slovenského úradu geodézie, kartografie a katastra  č. 594/1992 Zb., ktorou sa vykonáva zákon č. 265/1992 Zb.  o zápisoch vlastníckych a iných vecných práv k nehnuteľnostiam  a zákon Slovenskej národnej rady č. 266/1992 Zb. o katastri  nehnuteľností v Slovenskej republike.

Paragrafovým znením sa bude riešiť Určenie hodnoty nepeňažného vkladu opierajúc sa o dikciu §4 zákona 259/2001 Z.z. o Železničnej spoločnosti, a.s. nasledovne:
- Hodnota nepeňažného vkladu do letiskovej spoločnosti sa určí znaleckým posudkom podľa osobitného predpisu ^X) ako všeobecná hodnota vkladaného majetku na základe posudku jedného znalca vypracovaného ku dňu založenia letiskovej spoločnosti; § 59 ods. 3 tretia a štvrtá veta Obchodného zákonníka sa nepoužije. 
- Hodnota nepeňažného vkladu do letiskovej spoločnosti určená podľa odseku 1 je peňažným vyjadrením súčtu hodnoty vkladu do jej základného imania a hodnoty rezervného fondu vytvoreného dňom jej vzniku vo výške podľa § XZ ods. 2.
-----------------------------------------------------------------
^X) Vyhláška Ministerstva spravodlivosti Slovenskej republiky  č. 255/2000 Z.z. o stanovení hodnoty podniku, jeho častí  a zložiek majetku podniku. 

Prechod vlastníckeho práva navrhujeme riešiť obdobne dikcii §5 zákona 259/2001 Z.z. o Železničnej spoločnosti, a.s:
- K návrhu na zápis letiskovej spoločnosti do obchodného registra sa neprikladá doklad o splatení nepeňažného vkladu pred vznikom letiskovej spoločnosti. 
-  Vlastnícke právo k nepeňažnému vkladu prechádza na letiskovú spoločnosť dňom jej vzniku. Podkladom na vykonanie záznamu o prechode vlastníckeho práva k nehnuteľnostiam v katastri nehnuteľností je súpis nehnuteľností, ^X) ktorý tvorí prílohu k zakladateľskej listine. Ku dňu vzniku spoločnosti je zakladateľ povinný odovzdať a letisková spoločnosť je povinná prevziať veci zahrnuté do nepeňažného vkladu. O odovzdaní a prevzatí sa spíše zápisnica podpísaná oboma stranami. 
-  Ustanovenia § 59 ods. 2 tretej vety, § 60 a § 483 ods. 3 Obchodného zákonníka sa nepoužijú.
-----------------------------------------------------------------
^X) § 34 a 42 zákona Národnej rady Slovenskej republiky  č. 162/1995 Z.z. o katastri nehnuteľností a o zápise  vlastníckych a iných práv k nehnuteľnostiam (katastrálny  zákon). 

Základné imanie, rezervný fond a akcie navrhujeme riešiť obdobne dikcii §8 zákona 259/2001 Z.z. o Železničnej spoločnosti, a.s. :
- Základné imanie letiskovej spoločnosti pri jej vzniku tvorí hodnota nepeňažného vkladu znížená o hodnotu rezervného fondu; § 58 ods. 1 Obchodného zákonníka sa pri založení a vzniku letiskovej spoločnosti nepoužije. 
-  Rezervný fond letiskovej spoločnosti pri jej vzniku tvorí 5% z hodnoty nepeňažného vkladu do majetku spoločnosti. 
-  Akcie letiskovej spoločnosti znejú na meno a majú podobu zaknihovaného cenného papiera.

Osobitný dôraz je potrebné ponechať upraveniu Zániku a likvidácie letiskových spoločností. Navrhujem využiť dikciu § 17 zákona 213/1997 Z.z.: 
- Na zrušenie letiskových spoločností s likvidáciou alebo bez likvidácie a na zánik letiskových spoločností sa použijú primerane ustanovenia Obchodného zákonníka o zrušení a zániku obchodných spoločností, ^X) ak tento zákon neustanovuje inak.

-  Prioritný infraštruktúrny majetok je likvidátor povinný ponúknuť štátu alebo inej obchodnej spoločnosti prevádzkujúcej verejné letisko.
-----------------------------------------------------------------
^X) § 68 až 75 Obchodného zákonníka.

Prevod majetkovej účasti štátu a privatizáciu navrhujeme riešiť v súlade s dikciou § 18 zákona 259/2001 Z.z. o Železničnej spoločnosti, a.s.:
- Na prevod majetkovej účasti štátu na podnikaní letiskovej spoločnosti sa vzťahujú predpisy o podmienkach prevodu majetku štátu na iné osoby. ^X)
- Pri rozhodovaní o privatizácii majetkovej účasti štátu na podnikaní letiskovej spoločnosti s vloženým prioritným infraštruktúrnym majetkom musí byť zachovaná trvalá majetková účasť štátu v rozsahu minimálne pomeru prioritného infraštruktúrneho majetku ku základnému imaniu spoločnosti.
-----------------------------------------------------------------
^X) Zákon č. 92/1991 Zb. v znení neskorších predpisov.